Több vevő is akadna a Forma-1-re | Vezess
Több vevő is akadna a Forma-1-re
Dátum: 2015.06.29. 12.40
Három-négy potenciális vevő is érdeklődik a Forma-1 jogainak megvásárlása iránt, a jelenlegi tulajdonos, a CVC egyelőre tanakodik.
A múlt héten röppent fel, hogy a Forma-1 kereskedelmi jogainak megvásárlását fontolgatja egy amerikai-katari befektetési csoport – a jelenlegi legnagyobb résztulajdonos, CVC 35,5 %-os és az F1 uraként ismert Bernie Ecclestone 5 %-os részvénycsomagját szeretnék. Az angol kisember azonban már akkor jelezte, hogy “három-négy” kérő is akadhat, a Sunday Times pedig konkrétabb információkkal is megerősítette ezt.
A lap szerint a Nagy-Britanniában az F1-et fizetős csatornáján közvetítő Sky és a vele összefogó amerikai telekom- és médiamogul John Malone is bejelentkezett (már tavaly is felmerült a neve), “informális megbeszéléseket tartottak a CVC-vel”.
A Sunday Times szerint a korábban a Sauber megvásárlásával hírbe hozott, kanadai milliárdos, Lawrence Stroll szintén érdeklődik – nem meglepő, hiszen a divatcégeiből meggazdagodott üzletember fia, Lance a Ferrari versenyzői akadémiájának tagja. A CVC állítólag megbízta a Goldman Sachs tanácsadó céget a lehetőségek kiértékelésére.